સુરેન્દ્રનગરઃ મુખ્યમંત્રી વિજય રૂપાણીએ ઝાલાવાડની ધરતી પરથી 72માં સ્વાતંત્ર્ય પર્વની શાનદાર ઉજવણી દરમિયાન તિરંગો લહેરાવી તેને સલામી આપી પ્રજાજોગ સંદેશમાં ગુજરાતના સર્વાંગી વિકાસની ગાથા આલેખી હતી. તેમણે ગુજરાતને સામાજિક સમરસતા, સૌહાર્દભર્યા નવા ગુજરાતના નિર્માણ સાથે ‘સૌનો સાથ સૌનો વિકાસ’નો મંત્ર આ સરકારે ચરિતાર્થ કર્યો હોવાનું જણાવ્યું હતું. સુરેન્દ્રનગરમાં હકડેઠઠ જનમેદનીની ઉપસ્થિતિમાં સ્વાતંત્ર્ય પર્વમાં રાષ્ટ્રભક્તિનો પ્રચંડ જુવાળ જોવા મળ્યો હતો.